정조 10년
丙午四月初四日申時。上御重熙堂。召對入侍時。參贊官洪明浩。侍讀官申馥。檢討官洪義浩。待敎李崑秀。假注書金祖淳。記注官承膺祚。記事官尹行任。以次進伏訖。馥等進伏讀宋名臣言行錄。自。上曰。上下番各陳文義。可也。馥曰。今按富弼之言曰。方今患法不擧。蓋宋朝。以仁厚立國。制置法令。亦非不美。而未及百年。已有法不擧之患。我朝規模。亦如趙宋。故到今末弊。亦惟在於法之不行。紀綱之日隳。風俗之日渝。專坐於此。申明法禁。淬礪頹綱。實爲今日急務。伏願深留聖意焉。上曰。所奏好矣。馥曰。今因文義。敢此仰達矣。以范仲淹事觀之。仲淹在司理之職。而猶日抱具獄。與太守。爭是非而不爲屈。蓋以刑獄至重。人命所係。不可不愼故也。大舜惟刑之恤。唐太宗覇主也。三覆死刑。從古帝王之必愼庶獄。斷可知矣。惟我殿下欽恤之德。浹人骨髓。八路含生。擧皆欽仰。而外邑掌獄之地。安保其無一夫之不被乎。喜怒之際。不無偏私。桁楊之下。或致冤枉。匹婦之呼號。猶足以感傷和氣。況多於此者哉。伏望申飭方伯守令。另加哀矜。俾廣欽恤之政焉。上曰。言甚好矣。出擧條申飭。可也。出擧條馥曰。今因文義。敢此仰達矣。范仲淹之留守南京。訓督諸生。至於夜課。夫鄕序國學。其實一也。三代以上。人倫明於上。而敎化行於下。至於兩漢。猶以經術。潤色皇猷。學之不可已也。有如是矣。惟我國家。最重明經之科。法意非不美矣。而近來明經之士。專習句讀。不解旨意。春秋多魚魯之訛。班行有伏獵之識。尙何望其經術之有益於治哉。今之科弊。雖不可猝革。而謂宜略倣程朱看詳之制。甄用之際。專取實工。雖於句讀。有所不通。而其有文義通曉者。不拘常格而奬拔之。則庶可以漸革口耳之陋習。而小收作成之實效矣。伏望另飭掌試之臣。俾有實用焉。上曰。出擧條申飭大司成。可也。出擧條義浩曰。惟此一家哭一路哭之諭。足可見仲淹奉公恤民之意。而眞是得體之言也。生民休戚。專係守令。守令黜陟。惟在上官。目今莅藩按察之地。其於考績之際。未必其一出於公。雄府鉅邑。豈皆龔黃之治。殘蔭冷武。必多貪暴之人乎。如此者。實有愧於仲淹此言。而不恤一路之哭故也。伏願申飭諸道。嚴明殿最。以爲察隱懲貪之地。是臣區區之望也。上曰。其言亦好矣。義浩曰。今因文義。有所陳達矣。范氏義庄之設。本諸忠厚之誼。深得賙恤之義。傳之千古。以爲美談。而朱夫子亦於南康軍。行社倉法。且於奏狀。申請行會。其爲良法美規。蓋可知也。今見鄕外州郡。或有所謂社倉之設置者。此實出同井之厚俗。亦不失義庄之遺意。雖非官府所管之財。而亦不可無勸成之道矣。臣意以爲申飭諸道。曾已設置處。則宜令遵守無廢。又或有願設處。亦宜從便許施。俾爲敦俗恤窮之一助。似好。故敢此仰達矣。上曰。令廟堂稟處。可也。出擧條義浩曰。今因文義。敢此仰達矣。范仲淹之言曰。幕府辟客。須可爲己師者。蓋自漢唐以來。莅官治民。多藉幕府之得賢。以資治績之著效者。不一而足。故也。我朝藩閫之所謂幕府。雖異於古者辟賢之法。而其與聞於贊畫。效力於承佐。則同一責也。近來率幕之地。全不擇人。多所苟充。害政妨民之許多弊端。未必不由於此。伏望明飭藩閫之臣。略倣薦辟之規。得人共濟。期有成效焉。上曰。營閫佐幕。不但在所當擇。內以軍門從事。亦宜愼揀而近來各營。率多苟充。此後年少剛明幹事人。申飭擇差。可也。出擧條義浩曰。今因文義。敢此仰達矣。范仲淹之掌學南京也。其所以訓督蒙士。勸課諸生之法。如是詳密。至勤至嚴。嘉祐慶曆之際。能致多士之彬菀者。專由此矣。今我殿下。敎兼君師。志在作事。館學勤課之制。旣已大備。菁莪樂育之化。庶幾必致。然而內而太學則講讀之規。作撤靡常。外而校宮則絃誦之聲。寥閴無聞。敎育之方。未免疎略。如是而何望其人才之蔚興。文化之丕闡乎。伏望另飭京外。申明學校之遺制。嚴立科條。俾有作興之實效焉。上曰。出擧條申飭。可也。出擧條上曰。近聞玉堂所陳文義。注書登筵不錄。受來於該玉堂處。如次對時簡筒例云。寧有如許道理。此雖文義。亦係筵話。則注書之不錄一字。甚涉無嚴。此後則不得如前受來之意。申飭注書。又爲書付玉堂壁上。可也。上曰。上下番各分所讀。逐條陳文義。可也。馥曰。范仲淹之爲文章。必本於仁義。則其爲學異乎記誦詞章之陋矣。此其所以爲宋名相。蔚有可觀者也。凡人猶然。況帝王之學。淹貫天人。酬酢萬變。可不本之於仁義乎。歷觀古昔堯舜禹之執中。文王之純亦不已。武王之建有皇極。不越乎仁義二字。惟我殿下。睿知卓越。聖學深造。臣無容仰贊。而念慮之易流於怠忽。緝熙之工。尤貴於持守。伏願益加三省。必以仁義爲本焉。馥曰。大凡學者。雖有上知之姿。亦必由學而成。苟於爲學之時。一毫放過則非學矣。仲淹。宋之名相。其才稟。必有大過人者。而觀其五年學舍。未嘗解衣。則古人之勤學。槪可見矣。學問之道。本無二致。緝熙之工。可以三反。伏願深留聖意焉。馥曰。今按仲淹之論。朝廷得失。民間利病。爲萬餘言。其剴切忠愛之意。槪可想矣。大凡民間利病。專係朝廷得失。政一失則民病矣。方今民物昇平。雖無蕩析之患。而遐方外邑。凋瘵日甚。廟謨時政。姑息居多。董飭之方。懷保之政。尤不容少緩。伏願深留聖意焉。馥曰。抑奢侈一事。實方今急務也。財用之匱竭。莫如今日。而汰侈之成風。亦莫如今日。雖以軍兵言之。家無甁甖之儲。而身有錦繡之衣。若此者。不可殫記。如欲崇儉。必自朝廷始。伏願另飭群工。務從節省。以爲祛奢之道焉。馥曰。任人之道。自古爲難。蓋人不可求備。惟在用之之當其才耳。孔子曰。仲叔圉治賓客。王孫賈治軍旅。方今人才之盛。雖遜於古。而苟能隨才甄拔。量宜奬用。則何患乎需世之無人乎。古人云。才不借於異代。伏願殿下。於用人之際。深加留意焉。馥曰。仲淹。有謇謇匪躬之節。而猶有饒州之貶。忠賢之難合。自古然矣。且以仲淹之才器。而官止於參政。惜乎宋朝之用仲淹。未能究其才也。帝王之用才。得人爲難。而得人而委任尤難。伏願殿下。於此等處。深加聖意。以爲監戒之道焉。馥曰。仲淹不急近功。此其所以爲名相也。夫急於近功者。雖有一日之益。而終貽累世之害。比如羸病之人。必須漸加調護。北宋。以仁厚立國。故其規模。類多如此。此可爲後世法矣。伏願殿下。於規模制法之間。務爲遠大之圖焉。馥曰。閱兵選將。有國之大政也。古之帝王。不以太平之時。而弛其兵革之備。第觀軍政之疎虞。未有如近日。八路軍額。類多虛簿。而器械城池。無一可觀。爲今之計。政宜以時點閱。漸加修補。以爲陰雨之備矣。伏願另飭諸路。申明軍政焉。馥曰。北宋之世。西北邊患。殆無寧藏。一置仲淹於延慶。而夷夏慴服。烟塵不驚。帝王選將之道。可不愼歟。方今八路昇平。外無盜賊窺覦之患。而鈐轄折衝之任。不可以平時而少忽。選擇將帥。申明組練。恐是不可已者矣。馥曰。軍旅之事。萬命所繫。故明王愼之。以韓琦之賢而猶有好水川之敗。此亦由於宋朝之無政耳。夫有內治者。無外侮。向使宋之君臣。力行仁政。修明法度。則元昊吐藩。其將稽首稱藩矣。伏願殿下。勿以壃場之無釁。而少忽內治之道焉。馥曰。靈夏橫山。只是漠北沙磧之地。拓其土。不足以富國。得其民。不足以强兵。而宋之君臣。方且汲汲於收復。捐累萬之命而爭無用之地。多見其惑也。由是而反隅。則後世不急之務。無用之官。如此類者多矣。史傳中。如此等處。可爲監戒。故敢此仰達矣。馥曰。古人之言曰。禹湯文武之法。雖至今存。可也。隨時制宜。雖或有琴瑟之更張。而作室底法。亦不容榱瓦之改易。惟我國家。自祖宗朝以來。金科玉條。燦然備具。古今異宜。不無小小損益。而若其良法美意。則可以傳之百世而無弊。古人云。欲法堯舜。當法祖宗。伏願深留聖意。一以祖宗爲法焉。馥曰。周禮三物之敎。以德行爲先。文藝爲末。取人之道。當如是矣。方今治敎休明。作成人才。家有絃誦之聲。朝有菁莪之美。而詞華之弊。或至於滅質。記誦之習。自騖於躁競。苟於甄拔之際。奬用實行。而稍抑浮靡。則庶可爲風勵之道矣。伏願殿下。深留聖意於用人之際。先之以德行。復之以文藝。勿以文藝。居德行之先焉。上曰。所奏皆好矣。義浩曰。石介。剛士也。當時四諫之欲引同列者。實出推車之義。可致拔茅之美。而仲淹則曰。主上無失德。朝政亦修擧。安用此諫官爲哉。於是乎爲仲淹之失言矣。主聖臣良。固聖世之美事。而憂治危明。亦古人之格言。豈可以無失德無失政。而不擇諫官乎。伏願益軫擇人之謨。以廣來諫之路焉。義浩曰。仲淹之言曰。欲國用之有餘。當先寬賦役。國用之匱乏。經費之艱窘。誠莫今時若也。列聖朝裁減之政。無由畢擧。我殿下蠲恤之惠。無人不被。則固不可謂賦役之繁也。然而在下之不善奉行。每有澤不下究之歎。遐土窮民。難保其無愁怨之聲。伏願益軫節用之方。俾有愛民之實效焉。義浩曰。救荒之政。不一其揆。故雖以此條觀之。仲淹之大興土木。以救貧民者。亦出時措之方。反爲莫大之惠。人存政擧。政謂此也。近歲荐歉之餘。雖幸昨年之少登。目下雨澤久閟。麥農易病。嗣後秋事。亦難預料。另飭牧民之官。預救備荒之策。亦是不可已之急務也。義浩曰。今按仲淹之謂公著曰。天下固有人。但相公不知爾。由此推之。非但節行之士而已。雖以人主求賢之道言之。惟患求之不得其方而已。豈可誣一世而曰無其人乎。深軫側席之誠。克致弘功之休。是臣區區之望也。義浩曰。仲淹。以一日所爲之事。較一日自奉之費。可以見古人至誠爲國之意也。今之大小臣僚。惟以避事爲工。全無擔當底人。其能不愧於俸祿者。幾稀矣。警動振作。亦惟在於在上之導率。故敢此仰達矣。義浩曰。范氏家法之淸儉。乃至如此。誠爲後人之所當監法者也。我殿下。德懋崇儉。戒切抑奢。而今之大夫士。其果無綺羅帷幔之失乎。服飾之華靡。飮食之糜費。爭尙不已。莫可禁止。竊恐我殿下導俗之政。猶有未盡而然耳。其於去奢從儉之道。益加留意焉。義浩曰。范仲淹之不治私第。實爲相業之大節。進憂退憂之誠。於此可驗。而今之時則問舍求田。爲士夫之良策。江亭山榭。爲豪貴之所占。此無他。朝無懲貪之政。亦廢奬廉之典故也。嚴贓法。選廉吏。恐是不可已者矣。義浩曰。仲淹之評品富弼張方平也。富則曰修德。張則曰疎俊。而晏殊之所取。在於富弼。蓋取人之道。以修德爲貴故也。君上用人之際。尤當以擇醇謹爲先。故敢此仰達矣。義浩曰。先天下之憂而憂。後天下之樂而樂。卽爲士者之所當勉也。一命存心。猶當如此。況爲人上者。御九五之位。臨億兆之民。忘憂樂於一己。共休戚於百姓。固當以天下之樂爲己樂。天下之憂爲己憂。奚但以先憂後樂言哉。伏願深留聖意焉。上曰。所奏亦甚好。當體念矣。上曰。坐直承旨入侍。出榻敎右承旨李亨元入伏。以明日經筵。取稟。命書傳敎曰。只朝講。亨元曰。同罪未敍人。隨卽提稟事。曾有定式矣。前大司諫尹行元。前司諫李濟萬。前掌令李鼎運。前獻納李師濂。前正言金載翼沈銖。俱是同罪之人。而前執義朴廣源。前掌令姜世綸。旣已蒙敍。敢此仰達矣。上曰。一體敍用。可也。出擧條仍命退。諸臣以次退出。